b'\n_START_ARTICLE_\nIonski pogon\n_START_PARAGRAPH_\nIonski pogon je vrsta pogona za vesoljska plovila. Njegovo bistvo je tok ionov, pospe\xc5\xa1enih z visokonapetostnimi pospe\xc5\xa1evalnimi mre\xc5\xbeami. V ta tok so izstreljeni tudi ioni z nasprotnimi elektri\xc4\x8dnimi naboji, kar skrbi za elektri\xc4\x8dno nevtralnost plovila in curka ionov._NEWLINE_Ionski tok ima veliko hitrost (navadno do 30 km/s), kar naredi tak\xc5\xa1en pogon zelo u\xc4\x8dinkovit - na enoto goriva ima 10 krat bolj\xc5\xa1i izkoristek kot plovila na teko\xc4\x8de gorivo. Zaradi tega je ionski pogon pomemben na\xc4\x8din pogona za satelite, ki imajo majhno dovoljeno maso (izstrelitev v vesolje zaradi gravitacijskega potega Zemlje ni u\xc4\x8dinkovita - koristni tovor predstavlja le nekaj odstotkov mase plovila). Gorivo, ki ga ta pogon uporablja, je \xc5\xbelahtni plin ksenon._NEWLINE_Proti splo\xc5\xa1ni uporabi ionskega pogona govorita dejstvi, da ima tak pogon kratko \xc5\xbeivljenjsko dobo (zaradi razgradnje pospe\xc5\xa1evalne mre\xc5\xbee ob trku z ioni) in da je energijska zahtevnost takega pogona velika (za ionizacijo in za veliko pospe\xc5\xa1evanje ionov). Zaradi velike energetske zahteve dandanes uporabni viri energije ne omogo\xc4\x8dajo bolj\xc5\xa1ega izkoristka ionskega pogona - tipi\xc4\x8dni pospe\xc5\xa1ki so velikosti 1 mg._NEWLINE_Ionski pogon je zelo primeren za polete, ki zahtevajo veliko skupno spremembo hitrosti plovila, torej za medplanetarne polete._NEWLINE_Sonda Deep Space 1 nosi 81,5 kilogramov ksenona, ki ji omogo\xc4\x8da dvajset mesecev stalnega potiska. Pospe\xc5\xa1ek, ki ji ga daje ionski pogon, je 4,5 km/s.\n_START_SECTION_\nZanimivosti\n_START_PARAGRAPH_\nGeorge Lucas, filmar, o\xc4\x8ditno verjame v ionski pogon - V svojih trilogijah Vojne zvezd (Star Wars) je malo bojno plovilo TIE Fighter poimenoval po tej vrsti pogona - Twin Ion Engines.'